CELEX: 52013PC0584
Language: mt
Date: 2013-08-09
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Renju tad-Danimarka u r-Renju tal-Isvezja biex jestendu l-applikazzjoni ta’ miżura speċjali li tidderoga mill-Artikoli 168, 169, 170 u 171 tad-Direttiva 2006/112/KE dwar is-sistema komuni ta’ taxxa fuq il-valur miżjud

|
			
		
		
		52013PC0584
		
			Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Renju tad-Danimarka u r-Renju tal-Isvezja biex jestendu l-applikazzjoni ta’ miżura speċjali li tidderoga mill-Artikoli 168, 169, 170 u 171 tad-Direttiva 2006/112/KE dwar is-sistema komuni ta’ taxxa fuq il-valur miżjud /* COM/2013/0584 final - 2013/0283 (NLE) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Ir-raġunijiet għall-proposta u
l-għanijiet tagħha
Skont l-Artikolu 395(1)
tad-Direttiva 2006/112/KE tat-28 ta' Novembru 2006 dwar
is-sistema komuni ta' taxxa fuq il-valur miżjud[1] (minn hawn 'il quddiem
“id-Direttiva dwar il-VAT”), il-Kunsill, li jaġixxi unanimament fuq
proposta mill-Kummissjoni, jista' jawtorizza lil kwalunkwe Stat Membru li
japplika miżuri speċjali għal deroga minn din id-Direttiva,
sabiex jissimplifika l-proċedura tal-ġbir tat-taxxa jew sabiex
jipprevjeni ċerti tipi ta' evażjoni jew evitar tat-taxxa.
Permezz ta’ ittri rreġistrati
mas-Segretarjat Ġenerali tal-Kummissjoni, rispettivament, fit-3 u
4 ta’ April 2013, id-Danimarka u l-Isvezja talbu estensjoni
tad-data ta’ deroga eżistenti tagħhom l-ewwel mogħtija permezz
tad-Deċiżjoni 2000/91/KE[2]
u estiża bid-Deċiżjonijiet 2003/65/KE[3] u 2007/132/KE[4]. Skont l-Artikolu 395(2)
tad-Direttiva tal-VAT, il-Kummissjoni, permezz ta’ ittra datata
t-12 ta’ Ġunju 2013, għarrfet lill-Istati Membri
l-oħra dwar it-talba tad-Danimarka u l-Isvezja. B’ittra datata
l-14 ta’ Ġunju 2013, il-Kummissjoni nnotifikat
lid-Danimarka u lill-Isvezja li hija kellha l-informazzjoni kollha li qieset
meħtieġa biex tivvaluta t-talba.
Il-kuntest ġenerali
Id-Danimarka u l-Isvezja introduċew b’mod
konġunt regoli ssimplifikati dwar l-irkupru tal-VAT f’konnessjoni ma’
ħlasijiet għall-użu tal-kollegament fiss ta' Öresund bejn
id-Danimarka u l-Isvezja. Dan tqies li kien meħtieġ billi r-regoli
tal-VAT normali joħolqu xogħol eċċessiv ta’ karti għal
dawk li jħallsu t-taxxa u fl-amministrazzjonijiet.
Skont ir-regoli normali tal-VAT kif jinsabu
fl-Artikoli 168, 169, 170 u 171 tad-Direttiva dwar il-VAT, il-VAT trid
tiġi mnaqqsa jew imħallsa lura mill-Istat Membru li fih kienet dovuta
jew tħallset. Peress li l-kollegament fiss ta' Öresund jinsab parzjalment
fit-territorju tad-Danimarka u parzjalment fit-territorju tal-Isvezja l-VAT
imħallsa fuq il-pedaġġ għall-użu tal-kollegament tkun
rekuperabbli minn wieħed minn dawn il-pajjiżi sal-punt li t-taxxa
hija relatata mat-territorju tagħhom. Speċifikament 50 %
jistgħu jiġu rkuprati mid-Danimarka u 50 % mill-Isvezja.
Fil-prattika dan ifisser li persuni taxxabbli
stabbiliti fid-Danimarka jew fl-Isvezja jkunu jistgħu jirkupraw biss
50 % tal-VAT fuq id-dikjarazzjoni perjodika tal-VAT fl-Istat Membru ta’
reġistrazzjoni. Il-50 % li jibqa’ jkollhom jintalbu lura bħala
rifużjoni mill-Istat Membru l-ieħor permezz tad-Direttiva 2008/9/KE[5]. Barra minn hekk, persuni
taxxabbli stabbiliti fi Stati Membri barra mid-Danimarka u l-Isvezja jkunu
meħtieġa li jirkupraw il-VAT permezz ta’ żewġ klejms
għar-rifużjoni separati skont id-Direttiva 2008/9/KE, waħda
ppreżentata lid-Danimarka u l-oħra lill-Isvezja. Bl-istess mod il-persuni
taxxabbli stabbiliti barra t-territorju tal-Unjoni skont id-Direttiva
86/560/KEE[6]
jkunu meħtieġa jibagħtu l-klejms għar-rifużjoni kemm
lid-Danimarka kif ukoll lill-Isvezja.
Id-deroga eżistenti għad-Danimarka u
l-Isvezja tissimplifika r-regoli tal-VAT dwar l-irkupru tal-VAT. Fil-fatt,
taħt dik id-deroga, dawn jippermettu talba waħda għall-irkupru
tal-VAT fir-rigward tal-pedaġġ. Ir-regoli simplifikati applikati huma
kif ġej:
–          Persuni taxxabbli stabbiliti
fid-Danimarka u fl-Isvezja huma intitolati għat-tnaqqis fid-dikjarazzjoni
domestika tal-VAT tagħhom tal-ammont sħiħ tal-VAT
deduċibbli fuq il-pedaġġ inkluża dik il-parti relatata
mal-użu tal-konnessjoni fit-territorju tal-Istat Membru li mhumiex
stabbiliti fih.
–          Għar-rifużjoni tal-VAT
deduċibbli skont il-proċedura stipulata fid-Direttiva 2008/9/KE
rigward persuni taxxabbli stabbiliti fi Stat Membru minbarra fid-Danimarka jew
fl-Isvezja jew taħt il-proċedura stabbilita fid-Direttiva 85/560/KEE
għall-persuni taxxabbli stabbiliti barra l-Istati Membri, l-applikazzjoni
għandha ssir lill-awtoritajiet Svediżi biss.
Id-Danimarka u l-Isvezja jitolbu li dawn
ir-regoli ta' simplifikazzjoni eżistenti jiġu estiżi għal
perjodu ieħor. 
Skont l-informazzjoni statistika pprovduta
mill-Isvezja fl-Anness I tat-talba tagħha, id-deroga maħluqa
għall-persuni taxxabbli hija simplifikazzjoni b’mod sinifikanti
tar-rifużjoni tal-VAT tal-pedaġġ għall-kollegament ta'
Öresund, u kienet ta' suċċess. Hija wkoll il-fehma tal-Kummissjoni li
dan it-tip ta’ tnaqqis transfruntier huwa mudell ta’ simplifikazzjoni
tal-obbligi tal-kummerċ li jistgħu jiġu estiżi permezz ta’
One-Stop Shop ġeneralizzat fit-tul.
Il-Kummissjoni għalhekk tikkunsidra li
estensjoni oħra hija xierqa. Tipproponi estensjoni ta’ seba'
(7) snin, skont il-perjodu ta’ applikazzjoni tad-Deċiżjoni
2007/132/KE. 
Id-dispożizzjonijiet eżistenti
fil-qasam tal-proposta
Deroga eżistenti mogħtija
lid-Danimarka u lill-Isvezja fl-24 ta’ Jannar 2000 u estiża
fil-21 ta’ Jannar 2003 u fit-30 ta’ Jannar 2007.
Konsistenza ma' politiki u għanijiet
oħra tal-Unjoni
Mhux applikabbli.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Il-konsultazzjoni mal-partijiet interessati
Mhux rilevanti.
Il-ġbir u l-użu tal-kompetenzi
Ma kienx hemm bżonn ta’ kompetenzi
esterni.
Valutazzjoni tal-impatt
Id-Deċiżjoni proposta timmira li
tissimplifika l-proċedura għar-rifużjoni tal-VAT fuq
pedaġġ għall-persuni taxxabbli li jużaw il-kollegament fiss
ta' Öresund bejn id-Danimarka u l-Isvezja u għalhekk potenzjalment
għandha impatt ekonomiku pożittiv.
F'kull każ, l-impatt se jkun limitat
minħabba l-kamp ta' applikazzjoni ristrett tad-deroga.
3.           ELEMENTI ĠURIDIĊI
TAL-PROPOSTA
Sommarju tal-azzjoni proposta
Awtorizzazzjoni għad-Danimarka u
l-Isvezja biex japplikaw miżura derogatorja mill-Artikoli 168, 169,
170 u 171 tad-Direttiva tal-VAT fir-rigward tad-dritt tat-tnaqqis
għall-persuni taxxabbli.
Bażi ġuridika
L-Artikolu 395 tad-Direttiva 2006/112/KE
tat-28 ta' Novembru 2006 dwar is-sistema komuni ta' taxxa fuq
il-valur miżjud.
Il-prinċipju tas-sussidjarjetà
Il-proposta taqa' taħt il-kompetenza
esklużiva tal-Unjoni. Għalhekk, il-prinċipju tas-sussidjarjetà
ma japplikax.
Il-prinċipju tal-proporzjonalità
Il-proposta hija konformi mal-prinċipju
tal-proporzjonalità għar-raġunijiet li ġejjin:
Din id-Deċiżjoni tikkonċerna
awtorizzazzjoni mogħtija lil żewġ Stati Membri fuq it-talba
tagħhom stess u ma tikkostitwixxi l-ebda obbligu.
Minħabba l-kamp ta' applikazzjoni limitat
tad-deroga, il-miżura speċjali hija proporzjonata mal-għan
mixtieq.
L-għażla tal-istrumenti
Strumenti proposti: oħrajn.
Mezzi oħra ma jkunux adegwati
għar-raġunijiet li ġejjin:
Skont l-Artikolu 395
tad-Direttiva 2006/112/KE tat-28 ta' Novembru 2006 dwar
is-sistema komuni ta' taxxa fuq il-valur miżjud, huwa possibbli li ssir
deroga mir-regoli komuni tal-VAT biss bl-awtorità tal-Kunsill li jaġixxi
b'mod unanimu fuq proposta mill-Kummissjoni. L-uniku strument xieraq huwa
Deċiżjoni ta' Implementazzjoni tal-Kunsill peress li tista' tiġi
indirizzata lil Stat Membru individwali.
4.           IMPLIKAZZJONI BAĠITARJA

Din il-proposta ma għandha l-ebda
implikazzjoni għall-baġit tal-Unjoni.
5.           ELEMENTI FAKULTATTIVI 
Il-klawżola ta'
analiżi/reviżjoni/sunset
Il-proposta tinkludi klawżola sunset.
2013/0283 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
li tawtorizza lir-Renju tad-Danimarka u
r-Renju tal-Isvezja biex jestendu l-applikazzjoni ta’ miżura speċjali
li tidderoga mill-Artikoli 168, 169, 170 u 171 tad-Direttiva 2006/112/KE
dwar is-sistema komuni ta’ taxxa fuq il-valur miżjud 
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, 
Wara li kkunsidra d-Direttiva tal-Kunsill
2006/112/KE tat-28 ta' Novembru 2006 dwar is-sistema komuni ta'
taxxa fuq il-valur miżjud[7],
u b’mod partikolari l-Artikolu 395(1) tagħha,
Wara li kkunsidra l-proposta mill-Kummissjoni
Ewropea,
Billi:
(1)       Permezz ta’ ittri
rreġistrati għand is-Segretarjat-Ġenerali tal-Kummissjoni fit-3
u l-4 ta’ April 2013 rispettivament, id-Danimarka u l-Isvezja
talbu l-awtorizzazzjoni biex jestendu l-applikazzjoni ta’ miżura
speċjali li tidderoga mill-Artikoli 168, 169, 170 u 171 tad-Direttiva
2006/112/KE li tirrikjedi li l-persuni taxxabbli jkunu jistgħu
jeżerċitaw id-dritt tagħhom li jnaqqsu jew jiksbu rifużjoni
ta’ taxxa fuq il-valur miżjud (minn hawn ’il quddiem VAT) fl-Istat Membru
fejn tħallset. 
(2)       Il-Kummissjoni infurmat
lill-Istati Membri l-oħra permezz ta' ittri ddatati
t-12 ta' Ġunju 2013 dwar it-talbiet li saru mid-Danimarka u
l-Isvezja. B’ittra datata l-14 ta’ Ġunju 2013,
il-Kummissjoni nnotifikat lid-Danimarka u lill-Isvezja li hija kellha
l-informazzjoni kollha li qieset meħtieġa biex tivvaluta t-talbiet.
(3)       Dawn it-talbiet għal
deroga jikkonċernaw l-irkupru tal-VAT imħallsa fuq pedaġġ
għall-użu tal-kollegament fiss ta' Öresund bejn id-Danimarka u
l-Isvezja. Skont ir-regoli tal-VAT fil-post tal-forniment ta' servizzi relatati
ma' proprjetà immobbli, parti mill-VAT fuq il-pedaġġ
għall-kollegament fiss ta' Öresund hija pagabbli parti lid-Danimarka u
parti lill-Isvezja.
(4)       B’deroga mir-rekwiżit
għal persuni taxxabbli li jeżerċitaw id-dritt tagħhom li
jnaqqsu jew jirċievu rifużjoni tal-VAT fl-Istat Membru fejn din tkun
tħallset, id-Danimarka u l-Isvezja kienu awtorizzati jintroduċu
miżura speċjali li tippermetti lil min iħallas it-taxxa jirkupra
l-VAT minn amministrazzjoni waħda. L-awtorizzazzjoni ngħatat l-ewwel
bid-Deċiżjoni tal-Kunsill 2009/91/KE
tal-24 ta' Jannar 2000 li tawtorizza lir-Renju tad-Danimarka u
lir-Renju tal-Isvezja japplikaw miżura speċjali li tidderoga
mill-Artikolu 17 tas-Sitt Direttiva tal-Kunsill (77/338/KEE) dwar
l-armonizzazzjoni tal-liġijiet tal-Istati Membri relatati mat-taxxi fuq
dħul min negozju[8]
u ġiet estiża bid-Deċiżjonijiet 2003/65/KE[9] u 2007/132/KE[10]
(5)       Is-sitwazzjoni ġuridika
u fattwali li ġġustifikat dik id-deroga ma nbidlitx u għadha
teżisti. Id-Danimarka u l-Isvezja għandhom għalhekk ikunu
awtorizzati li japplikaw il-miżura speċjali matul perjodu limitat
ieħor. 
(6)       Id-deroga ma għandha
l-ebda impatt negattiv fuq ir-riżorsi proprji tal-Unjoni li
jirriżultaw mill-ġbir tal-VAT,
ADOTTA DIN ID-DEĊIŻJONI: 
Artikolu 1
B’deroga mid-dispożizzjonijiet
tal-Artikoli 168, 169, 170 u 171 tad-Direttiva 2006/112/KE, l-Isvezja u
d-Danimarka huma b’dan awtorizzati li japplikaw il-proċedura li ġejja
għar-rifużjoni tal-VAT fuq il-pedaġġ li titħallas għall-użu
tal-kollegament fiss ta' Öresund bejn iż-żewġ pajjiżi:
(a)        persuni taxxabbli stabbiliti
fid-Danimarka jistgħu jeżerċitaw id-dritt tagħhom li
jnaqqsu l-VAT imħallsa meta tintuża parti mill-passaġġ ta'
kollegament stazzjonat fit-territorju Svediż billi jdaħħluha
fid-dikjarazzjonijiet perjodiċi li għandhom jiġu
ppreżentati fid-Danimarka;
(b)        persuni taxxabbli stabbiliti
fl-Isvezja jistgħu jeżerċitaw id-dritt tagħhom li jnaqqsu
l-VAT imħallsa meta tintuża parti mill-kollegament stazzjonat
fit-territorju Daniż billi jdaħħluha fid-dikjarazzjonijiet
perjodiċi li għandhom jiġu ppreżentati fl-Isvezja;
(c)        persuni taxxabbli li ma huma
stabbiliti fl-ebda wieħed mill-Isati Membri msemmijin hawn fuq iridu
japplikaw għand l-awtoritajiet Svediżi biex jiksbu rifużjonijiet
tal-VAT fuq il-pedaġġ, inkluża dik imħallsa
għall-użu tal-parti tal-kollegament li tinsab f’territorju
Daniż, skont il-proċedura stipulata fid-Direttiva 2008/9/KE jew
id-Direttiva 86/560/KEE.
Artikolu 2
Din id-Deċiżjoni għandha
tapplika mill-1 ta' Jannar 2014
sal-31 ta' Diċembru 2020.
Artikolu 3
Din id-Deċiżjoni hija indirizzata
lir-Renju tad-Danimarka u lir-Renju tal-Isvezja.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 347, 11.12.2006, p. 1.
[2]               ĠU L 28, 3.2.2000, p. 38.
[3]               ĠU L 25, 30,1.2003, p. 40.
[4]               ĠU L 57, 24,2.2007, p. 10.
[5]               ĠU L 44, 20,2.2008, p. 23.
[6]               ĠU L 326, 21.11.1986, p. 40.
[7]               ĠU L 347, 11.12.2006, p. 1.
[8]               ĠU L 28, 3.2.2000, p. 38.
[9]               ĠU L 25, 30.1.2003, p. 40.
[10]             ĠU L 57, 24.2.2007, p. 10.